
Kombinált furatforgácsoló technológia fejlesztése a forgácsolásindukált rétegközi sorja minimalizálására CFRP/Al szerkezetekben

Kulcsszavak: UD-CFRP/Al; sorja; technológia fejlesztés
Napjainkban egyre gyakrabban alkalmazzák a fém/szálerősített polimer kompozit szendvicsszerkezeteket. Főként olyan helyeken, ahol kiváló fajlagos mechanikai tulajdonság a követelmény. A leggyakrabban alkalmazott forgácsolási technológia a fúrás az ilyen szendvicsszerkezeteknél.
A fém/szálerősített polimer kompozit szendvicsszerkezetek fúrása során gyakran keletkezik sorja a be- és kilépő oldalakon, valamint a rétegközben (két lemez között) egyaránt. Számos esetben nem oldható kötési technológiákkal rögzítik ezeket a lemezeket, így a rétegközi sorja eltávolítása nem vagy csak nehezen megoldható. Ezért nélkülözhetetlen a rétegközi sorja minimalizálása. Az általam megismert szakirodalmi források azt mutatják, hogy az eltérő megmunkálási technológiák alkalmazása, illetve a technológiai paraméterek hatásvizsgálata egy jelenleg is aktívan kutatott témakör. Ennek hatására kutatómunkám célja egy olyan technológia fejlesztése, amivel csökkenthető a rétegközben keletkező sorja ugyanazon technológiai paraméterek mellet.
A kutatás során helikális marási technológiát rétegközi spirálbővítéssel adaptáltam a rétegközi sorja kialakulási kockázatának csökkentése érdekében. A fúrási kísérletek tervezését a Central Composite Inscribed kísérlettervezési módszerrel végeztem, ahol két mennyiségi faktort (forgácsolási sebesség és fogankénti előtolás) variáltam öt-öt szinten, míg egy minőségi faktort (technológia) variáltam három szinten. A furatokat UD-CFRP/Al (Egyirányú szénszállal erősített polimer kompozit/Alumínium) lemezeken készítettem. A rétegközi sorja mérését egy Keyence VR-5000 típusú profilométerrel végeztem az alumínium- és UD-CFRP lemezen egyaránt. A kapott maximális sorjamagassági értékeken normalitás próbát (Kolmogorov-Smirnov próba) végeztem minden furat esetén. Amit követően a maximális sorjamagasság adathalmaz tulajdonságainak (eloszlás és szórásállandóság) megfelelő statisztikai teszteket (Friedman próba és Dunn-teszt) végeztem a faktorok hatásainak vizsgálatához.
Az UD-CFRP lemeznél az általam fejlesztett technológia (helikális marás rétegközi spirálbővítéssel) hatására szignifikánsan kisebbnek adódott 95 %-os szignifikancia intervallum mellett a maximális sorjamagasság. Az eredmények alapján szükséges a technológia további vizsgálata, a valós ipari alkalmazások felkutatásának érdekében.



